‘ધ ફ્લાઇંગ સિખ’ તરીકે દેશભરમાં પ્રસિદ્ધ થયેલા મિલ્ખા સિંહે ૧૯૬૦માં રોમમાં યોજાયેલી ઑલિમ્પિક્સ અને ૧૯૬૪માં જપાનમાં યોજાયેલી ઑલિમ્પિક્સમાં ભારતનું પ્રતિનિધિત્વ કર્યું હતું તો ૧૯૫૮માં રમાયેલી કૉમનવેલ્થ ગેમ્સ અને ૧૯૫૮ તથા ૧૯૬૨માં રમાયેલી એશિયન ગેમ્સમાં પણ તેમણે ભારતનું પ્રતિનિધિત્વ કર્યું હતું. ભારત વતી મિલ્ખા સિંહે અલગ-અલગ કુલ ૭૦ રેસમાં ભાગ લીધો હતો જેમાંથી તેઓ ૬૭ રેસમાં ચોથા અને પાંચમા ક્રમાંકે રહ્યા હતા જ્યારે કૉમનવેલ્થ ગેમ્સની ૪૦૦ મીટરની દોડમાં ગોલ્ડ મેડલ અને એ જ વર્ષો રમાયેલી એશિયન ગેમ્સની ૨૦૦ અને ૪૦૦ મીટરની દોડમાં પણ ગોલ્ડ મેડલ જીત્યા હતા. તેમના આ પ્રદર્શનને કારણે જ મિલ્ખા સિંહને ૧૯૫૯માં પદ્મશ્રી અવૉર્ડથી સન્માનિત કરવામાં આવ્યા હતા. ૧૯૬૦માં રોમમાં યોજાયેલી ઑલિમ્પિક્સમાં ૪૦૦ મીટરની દોડમાં મિલ્ખા સિંહ માત્ર ૩ સેકન્ડ માટે ભારતને બ્રૉન્ઝ મેડલ અપાવવાનું ચૂકી ગયા હતા અને ચોથા ક્રમાંકે રહ્યા હતા. મિલ્ખા સિંહને પોતાની જિંદગીના બે અફસોસ ક્યારેય વીસરાવાના નથી. એક તો તે પોતાનાં મા-બાપને કોમવાદીઓથી બચાવી ન શક્યા અને બીજો અફસોસ એ કે ફક્ત ૩ સેકન્ડને કારણે તેઓ રેસમાં ચોથા નંબરે ફેંકાઈ ગયા અને ભારતે બ્રૉન્ઝ મેડલ ગુમાવવો પડ્યો.